### Beslutninger

Forslaget blev på byrådsmødet den 7. juni 2023 henvist til Magistraten med henblik på at indgå i budgetdrøftelserne for 2024.

###

Budgetforslag fra DD

Hvad vil vi gerne opnå? Hvorfor stilles forslaget?

Når man bevæger sig rundt i [adresse], tænker man måske ikke så meget over om kantstenene er for høje, fortovet er ujævnt eller at der er trapper. Hvis man har mobiliteten til at bevæge sig frit rundt, overvejer man sjældent, hvad man går på, man gør det bare. Men de overvejelser gør man, hvis man sidder i kørestol, går med rollator, er gangbesværet eller på anden vis har udfordringer med at bevæge sig rundt i kommunes fysiske rum.

Forvaltning og byrådet får fra tid til anden konkrete inputs til tilgængelighedstiltag. Nogle gange er det ændringer, som med få midler kan have en stor effekt og betydning for de aarhusianere, som er udfordret af den manglende tilgængelighed.

Tilgængeligheden optager især dem, som har brug for den. De er kommunens øjne og ører i det offentlige rum. De er eksperterne og det er dem, som støder på udfordringerne. Derfor skal vi lytte til dem og deres ønsker og idéer til at forbedre tilgængeligheden.

Vi skal også sikre muligheden for at handle på de inputs, som der kommer ind. Derfor foreslår Danmarksdemokraterne

1) At der oprettes en pulje målrettet finansiering af tilgængelighedstiltag på baggrund af henvendelser fra aarhusianerne

Forslaget er helt i tråd med [adresse] idet vi sætter den enkelte aarhusianer i førersædet og lader inputs være afgørende for ændringer i det offentlige rum. Ved at sikre, at der kan handles på tiltag, som konkret meldes ind fra aarhusianerne, så viser vi også, at vi som kommune og byråd er klar til at lytte og handle. Forslaget taler derfor ind i det vilde problem Den demokratiske samtale.

Forslaget foreslås finansieret af de 40 mio. kr., som er afsat med Investeringsplan 2024-2034, samt ved at der laves en ansøgning til SSA-puljen, som Folketinget årligt forhandler.

Carsten Karlsen

Byrådsmedlem, Danmarksdemokraterne.